text: Grim lugt i Hoptrup efter valle-udslip
  29 september 2019 kl. 19.14
  Ved 20-tiden søndag aften var der et udslip af valle i Hoptrup syd for Haderslev.
  
  Opdatering om at vallen er løbet i markdræn og ikke i Hoptrup Bæk, og dermed er valleforureningen begrænset.
  Klokken 20.13 søndag aften fik Syd- og Sønderjyllands Politi melding om et valle-udslip i Hoptrup syd for Haderslev.
  Der var opstået en læk ved påfyldning af en silo, og 16 ton valle - eller omkring 16.000 liter - løb ud.
  Valle er ikke farligt, men det lugter ikke ret godt. Det er et restprodukt ved osteproduktion og kan bruges som dyrefoder.
  Vallen løb ned mod en bæk, der munder ud i Slivsø. Brandvæsen, beredskab, politi og miljøvagten var på stedet for at begrænse skaderne.
  Det viste sig, at vallen er løbet i markdræn, og at der ikke er konstateret valle i Hoptrup Bæk eller tilstødende vandløb, oplyser Syd- og Sønderjyllands Politi på twitter.
  Politiet og den kommunale miljøvagt forventer i løbet af mandagen at kunne svare på, hvad der kan have forårsaget valleudslippet.
  